Giovanni Abath

**Giovanni A. Abath** (☆ 23 di yanüari 1974 na Willemstad), tambe konosí pa su nòmber artístiko **7.1** (vershon numériko di su inisialnan), ta un aktor, artista teatral i artista visual di Kòrsou.

## Bida i karera
Giovanni Abath a lanta na Barber den Bandabou. E tabata kreativo komo mucha i for di un edat hòben su enfoke tabata riba obranan di heru. Despues di su estudio na LTS, Abath a traha komo trahadó di konstrukshon den e refineria Isla. Aki el a kuminsá eksperimentá ku materialnan di desperdísio. Komo ku na prinsipio tabatin tiki interes den esei, el a bai aktua. Komo aktor e tin mas ku 30 aña di eksperensia den teatro i pelikula. El a hunga entre otro den e pelíkula *Tula: The Revolt* (2013); den *Buladó* (2020) ku a gana e premio "Gouden Kalf" pa mihó pelíkula durante e festival di pelíkula hulandes na 2020 i tabata e entrada hulandes pa e kategoria di mihó pelíkula internashonal di e Academy Awards; e pelíkula kòrtiku *La Dama Blanca* (2021) ku Rina Penso i *Invasie* (2024). For di 2011 e ta lider artístiko di Kara Productions.

Abath ta un artista plástiko outodidakto; su obranan visual ta pertenesé na e tipo medio mixto. E ta traha eskultura, instalashon i otro obranan di arte di heru, staal inoxidabel, skuma di peps, palu i otro materialnan. Su obranan, den kual e influensia di Yubi Kirindongo ta visibel, ta trata temanan manera bida, su pais Kòrsou, naturalesa, historia i sentimentu. 

Na okashon di e sentenario di e refineria na 2018, el a haña e oportunidat pa organisa un exposishon di su obranan. Komo ku e materialnan tabata bin di e refineria, su trabou a keda propiedat di e kompania. Ora e refineria a dal sera na 2020 e por a hiba su obranan i por a partisipá na 'Open Atelier Route' na Kòrsou.

Abath a kosecha fama nashonal ku su diseñonan aña tras aña pa e karosanan di karnaval i e iluminashon festivo durante e periodo di Pasku. Rapidamente el a haña mas enkargo i a keda bon risibí den e mundu di e artistanan visual. Riba enkargo di gobièrnu di Kòrsou el a traha e obra di arte *History in motion* na Plasa Brion na Otrobanda pa Dia di Bandera na 2018. Rei Willem Alexander i Reina Máxima tabata presente na e seremonia riba 2 di yüli 2018.

Su obra, *Man of Steel*, a wòrdu inkluí den e ruta di arte di Blue Bay Sculpture Park. Pa e Kaya Kaya festival na Otrobanda el a traha e obranan *Emancipate yourself from mental slavery*, *Konosé bo mes i lo bo konosé Universo* i e pèrgola *Flowers of the Sky*. E ultimo obra aki ta na Aruba.

Despues di hopi aña di restorashon di e edifisio neglishá, na sèptèmber 2023 el a habri su tayer i galeria 7.1 Experience den Lanthùis Morgenster. E *Light Bearer*, un imágen di 7.1 meter di altura ku ta iluminá anochi, ta mustra bishitantenan e kaminda pa e galeria i dos vershon grandi di su kreashon *Little Man* ta yama bishitantenan bonbini na entrada.

## Selekshon di obra

Giovanni Abath - Man of Steel.jpg|*Man of Steel*, Parke di estatua Blue Bay
Beeld History in motion van Giovanni Abath op het Brionplein, Willemstad Curaçao.jpg|*History in motion*, Plasa Brion, Otrobanda
Kunstwerk Emancipate yourself from mental slavery door Art by 7.1 - Giovanni Abath.jpg|*Emancipate yourself from mental slavery*, Emmastraat, Otrobanda
Beeld van Giovanni Abath in Otrabanda, Curaçao.jpg|Eskultura na Otrobanda
Giovanni Abath Patrimonio Nashonal di Pueblo.jpg|*Patrimonio Nashonal di Pueblo*
Beeld Know yourself van Giovanni Abath.jpg|*Konosé bo mes i lo bo konosé Universo*, Frederikstraat, Otrobanda
Kunstwerk Giovanni Abath bij zijn atelier.jpg|*Light bearer* na Lanthùis Morgenster na Wishi